钦定古今图书集成/明伦汇编/家范典/第076卷 > 宋朱子近思录 > 《人伦》
## 钦定古今图书集成/明伦汇编/家范典/第076卷 > 宋朱子近思录 > 《人伦》

问：“第五伦视其子之疾，与兄子之疾不同，自谓之私，
如何？”伊川先生曰：“不待安寝与不安寝，只不起与十
起，便是私也。父子之爱本是公，才著些心做，便是私
也。”又问：“视己子与兄子有间否？”曰：“圣人立法，曰：‘兄弟
之子犹子也’。是欲视之犹子也。”又问：“天性自有轻重，
疑若有间然？”曰：“只为今人以私心看了。孔子曰：‘父子
之道，天性也’。”此只就孝上说，故言“父子天性。”若君臣
兄弟宾主朋友之类，亦岂不是天性？只为今人小看，
却不推其本所由来故尔。己之子与兄之子，所争几
何？是同出于父者也。只为兄弟异形，故以兄弟为手
足。人多以异形，故亲己之子异于兄弟之子，甚不是
也。

又问：“孔子以公冶长不及南容，故以兄之子妻南容，
以己之子妻公冶长，何也？”曰：“此亦以己之私看圣人
也。凡人避嫌者，皆内不足也。圣人自至公，何更避嫌？
凡嫁女，各量其才而求配。或兄之子不甚美，必择其
相称者为之配；己之子美，必择其才美者为之配。岂
更避嫌耶？若孔子事，或是年不相若，或是时有先后”，
皆不可知。以孔子为“避嫌”，则大不是。如“避嫌”事，贤人
且不为，况圣人乎？